b"\n_START_ARTICLE_\nMaranska laguna\n_START_PARAGRAPH_\nMaranska laguna (v italijanskem izvirniku Laguna di Marano [lag\xc3\xb9na di mar\xc3\xa0no]), je laguna v severnem Jadranskem morju, jugovzhodno od naselja Lignano Sabbiadoro. Na vzhodu prehaja v Grade\xc5\xa1ko laguno. Upravno spada pod italijansko de\xc5\xbeelo Furlanija - Julijska krajina (Videmska pokrajina). Zavzema skupno 83 km\xc2\xb2._NEWLINE_Laguna sestoji iz treh zalivov, ki jih od odprtega morja lo\xc4\x8dujeta dve veliki bareni imenovani Isola di Martignano in Isola di Sant'Andrea. Barene so nekak\xc5\xa1ni ilovnati otoki, ki jih morje stalno poplavlja in zato sestojijo iz blatnega, slanega in nepropustnega terena, na katerem rastejo slanu\xc5\xa1e in ponekod tudi trsje in mre\xc5\xbeica (limonium). So seveda neobljudene in - nasprotno od sosednje Grade\xc5\xa1ke lagune - na njih niso sezidane niti ribi\xc5\xa1ke kolibe. So pa priljubljen habitat mnogih ptic. Zaradi mno\xc5\xbei\xc4\x8dnega postajanja selivk iz severne in srednje Evrope, ki tu najdejo prvo obmorsko po\xc4\x8divali\xc5\xa1\xc4\x8de, je bila laguna progla\xc5\xa1ena leta 1979 za mednarodno za\xc5\xa1\xc4\x8diteno podro\xc4\x8dje. Na njem sta dva rezervata, in sicer Naravni rezervat izliva reke Stella in Mokri\xc5\xa1\xc4\x8de Valle Canal Novo, ki zavzemata del kopnega in del lagune._NEWLINE_V laguno se izlivajo tri ve\xc4\x8dje reke (Stella, Corno in Ausa) ter ve\xc4\x8d potokov, kar znatno bla\xc5\xbei slanost vse lagune. Baje je to tudi vzrok za izredno \xc5\xa1tevilna ribja naselja v njej._NEWLINE_Razen baren, laguna nima otokov. Naseljena je le obala, ki je zaradi prijetnega podnebja va\xc5\xbeno turisti\xc4\x8dno podro\xc4\x8dje. Lignano Sabbiadoro, ki se \xc5\xbee z imenom predstavlja (sabbia d'oro pomeni zlati pesek), se je razvil komaj v drugi polovici preteklega stoletja, a je \xc5\xbee med najbolj obiskanimi italijanskimi pla\xc5\xbeami. Tudi Marano Lagunare, ki je sicer starej\xc5\xa1e naselje tipi\xc4\x8dno ribi\xc5\xa1kega zna\xc4\x8daja in je dal tudi ime laguni, je danes zelo cenjeno turisti\xc4\x8dno sredi\xc5\xa1\xc4\x8de."